钦定古今图书集成/方舆汇编/职方典/第1085卷 > 《莆田县学咏归亭记》黄巩
## 钦定古今图书集成/方舆汇编/职方典/第1085卷 > 《莆田县学咏归亭记》黄巩

莆学泮池中，故咏归亭在焉。弘治壬子，王守弼迁池
之西，作乐周亭于东俪焉。正德庚辰，大风亭毁，尹雷
侯应龙方议重建，学谕罗君仁偕诸生谋，谓宜废《乐
周》，而中还《咏归》之旧。侯闻而是之，白诸郡守冯公驯，
高其址，于中立焉。因葺两斋及廨舍之敝，合宾佐以
落其成。于是罗君迁代者张君琦至。属时莫春，风日
和美，飞鸟游鱼，出于柳青荷碧之间，天光发新，云影
在下，衿珮胥来，䜣䜣然若有得不？予鄙《请记山中》，夫
理无不在，而乐非外至，生生化化，物是乎观，以咏以
风，我是乎适，以超出于事为之表。点之志学，吾夫子
之志也。夫子天地气象，点尧舜气象，盖几矣。夫子之
与之也，其引而至于是与？他日从政，与由，与求宾客，
言与赤，未见与点也。所深与颜子者，曰不惰，曰“如愚”，
与与点异矣。夫子不得中行而思其次，固将望其进
也。点学夫子，犹故焉与之，又庸知不有惜者耶？夫以
三子而观，则不可无点之志；以点而观，则不可无颜子之学。顾独求之点而已乎？虽然，点亦岂易言哉？侯
为邑，约已裕人，风之以“礼教。”亭之建，见其志矣。